Bastian Lorenzen er 12 år. Han er på ferie hele uge 28 sammen med Dansk Folkehjælp. Basen er som sædvanlig Borremose Erhvervsefterskole ved Nørager i Himmerland. Ugen er fyldt med aktiviteter, og i dag er flokken af børn og unge og frivillige hjælpere taget i Aalborg Zoo. - Vi hygger hjemme i lejren med god mad og masser af brætspil og rundbold og fodbold. Og så er vi på ture. Men det bedste er de nye venner, siger Bastian, der er med på lejren for sjette år i træk. Det er kommunerne, der vælger børnene ud og betaler de cirka 1300 kroner, som opholdet koster. - Det er for børn som mig, der ikke kommer på ferie i Afrika... eller Lalandia, siger Bastian. Alternativet til Dansk Folkehjælps ferielejr var med hans egne ord, at han skulle sidde hjemme foran computeren. Ligesom blandt børnene er der også blandt de voksne frivillige hjæpere mange gengangere. En af dem, Mogens Johannesen, har været med ikke færre end 20 gange. I dag er han ansvarlig for lejren. - Man begynder at brænde for det, og så kan man ikke lade være. Det er det der med at kunne gøre en forskel, hjælpe børnene på vej, siger han. En af dem, han har hjulpet på vej, er Jette Cilius Christensen. Hun har været feriebarn hos Mogens, er nu uddannet sygeplejerske og frivillig hjælper. - Det er fantastisk at få lov til at give noget igen, siger hun. Dansk Folkehjælp sender hvert år 3500 børn og unge på ferie. Bastian er sikker på, han er med igen næste år.

Referat:
Bastian holder ferie med Dansk Folkehjælp. Alternativet var at sidde hjemme foran computeren.